Regstappe kom ná Magashule vra oor geweld teen wit menseAce Magashule tydens ‘n vorige geleentheid. (Foto: ANC) Regstappe kom teen Ace Magashule, sekretaris-generaal van die ANC, nadat hy Donderdag in ŉ toespraak die vraag gestel het waarom wit mense nie ook tydens die vlaag van xenofobiese geweld in die land aangeval word nie. Die burgerregteorganisasie AfriForum meen Magashule het geïnsinueer dat xenofobiese geweld teen wit mense gedraai moet word en sê hy is tans besig om met sy regspan en ander kenners te konsulteer rakende stappe teen Magashule. The Citizen berig Magashule het tydens ŉ verkiesingsbyeenkoms van die studenteorganisasie Sasco by die Tshwane Universiteit van Tegnologie (TUT) studente toegespreek. Volgens die berig het hy bevraagteken hoekom die term “buitelander” nooit op wit mense van toepassing is nie. “Julle is Suid-Afrikaners, maar onthou, julle is ook Afrikaners wat woon op ŉ vasteland genaamd Afrika. Moet nooit mense verag wat dieselfde velkleur as ons het nie. Daar is baie ander met ŉ witterige kleur. Julle ken hulle nie. Hulle is daar. Julle sien hulle heeltyd, maar julle kan nie sê hierdie een is ke le kwerekwere [ŉ neerhalende term vir buitelanders] nie. Hulle is nog nooit aangeval nie, want hulle is ook sogenaamde buitelanders, maar hulle kleur is wit.” Magashule se woorde is met luide applous begroet. “Magashule se uitlatings is ’n rassistiese aanval op ’n kwesbare minderheid in Suid-Afrika,” Monique Taute, AfriForum se veldtogtehoof. “Gegewe sy hoë posisie as sekretaris-generaal van die regerende ANC en die gebrek aan kommentaar van pres. Cyril Ramaphosa, kan Magashule se uitlatings geïnterpreteer word as die ANC se amptelike standpunt oor die xenofobiese geweldskrisis in die land. In plaas daarvan om stappe te doen om die geweld te probeer oplos, is Magashule se boodskap bloot dat die teiken van die geweld moet verander.” Sy het gesê afgesien van regstappe teen Magashule, sal AfriForum ook voortgaan met internasionale bewusmaking oor die onderdrukking van minderhede se regte in Suid-Afrika.